Peugeot 205

Το **Peugeot 205** ήταν supermini αυτοκίνητο πόλης της κατηγορίας B, που παρήχθη από τη γαλλική αυτοκινητοβιομηχανία Peugeot, από τον Δεκέμβριο του 1982 έως τον Δεκέμβριο του 1998. Αντικατέστησε το Peugeot 104 και αντικαταστάθηκε τον Σεπτέμβριο του 1998 από το Peugeot 206. Συνολικά κατασκευάστηκαν 5.278.300 αντίτυπα σειράς 205.

## Εξέλιξη και εισαγωγή
[thumb|left|Peugeot 205 CT 1.4 Convertible του 1986, σε φωτογραφία του 1987 στην [Ελβετία.]]

Η εξέλιξη του μοντέλου ξεκίνησε στα τέλη του 1977, υπό τον εσωτερικό κωδικό «πρότζεκτ M24», με την αισθητική του να διαμορφώνεται από τον εσωτερικό σχεδιαστή της Peugeot Gerard Welter και το σχετικό πρωτότυπο να παρουσιάζεται το 1981. Αν και δημιουργήθηκε τότε (και διατηρήθηκε και στις επόμενες δεκαετίες) μια λανθασμένη εντύπωση ότι είχε σχεδιαστεί από τον οίκο Πινινφαρίνα, ο σχεδιαστικός αυτός οίκος διαμόρφωσε μόνο την αισθητική του καμπριολέ, έκδοση που μπήκε στην παραγωγή τον Μάρτιο του 1986.

Τον Δεκέμβριο του 1982, ξεκίνησε η μαζική παραγωγή του 205 στο εργοστάσιο στη Μυλούζ της Γαλλίας. Τελικώς, το Peugeot 205 κυκλοφόρησε για πρώτη φορά στη Γαλλία στις 23 Φεβρουαρίου 1983 και μέσα σε λίγους μήνες κυκλοφόρησε σε όλη την Ευρώπη, ενώ ειδικότερα στο Ηνωμένο Βασίλειο η δεξιοτίμονη εκδοχή έφτασε τον Σεπτέμβριο του 1983.

## Απήχηση
thumb|left|Τα πίσω φώτα του Peugeot 205 πριν την ανανέωση (πάνω) και μετά την ανανέωση (κάτω).

Από την πρώτη στιγμή, το μοντέλο σημείωσε τεράστια εμπορική επιτυχία και μάλιστα ήταν σημαδιακό μοντέλο, καθώς ήταν το πρώτο που επαναπροσδιόρισε το ίματζ της Peugeot. Πριν την εμπορική εισαγωγή του 205, η Peugeot εθεωρείτο για πολλά χρόνια ως η πλέον συντηρητική από τις «3 μεγάλες» γαλλικές αυτοκινητοβιομηχανίες και ότι είχε δώσει έμφαση κυρίως σε μεγαλομεσαία σεντάν, όπως το Peugeot 504 και το Peugeot 505. Με το 205, η Peugeot απέκτησε για πρώτη φορά ένα μοντέλο με φουτουριστική και αεροδυναμική εμφάνιση, και μάλιστα στην άκρως εμπορική κατηγορία των supermini αυτοκινήτων πόλης, που είναι γνωστή ως κατηγορία B, επιτυγχάνοντας έτσι μια σημαντική αλλαγή προσανατολισμού και προσέλκυση νέων πελατών. Μάλιστα είναι χαρακτηριστικό ότι όλα τα μεταγενέστερα μοντέλα της εταιρείας, τόσο το λίγο μικρότερο Peugeot 106, όσο και τα μεγαλύτερα σε μέγεθος, ακολούθησαν την αισθητική φιλοσοφία του 205, καθώς και ότι οι αισθητικές ανανεώσεις που έγιναν στα 15 χρόνια ζωής του 205 ήταν ελάχιστες και πρακτικώς αμελητέες, με κυριότερη αυτή που έλαβε χώρα στα πίσω φώτα το 1990. Είναι αξιοσημείωτο, επίσης, ότι το 205 το αγόρασαν ακόμα και πολλοί υποψήφιοι αγοραστές οι οποίοι δεν είχαν ποτέ προηγουμένως Peugeot ή / και δεν είχαν εξετάσει καν την Peugeot ως πιθανή επιλογή.

## Βελτιώσεις

Η πρώτη αξιοσημείωτη αλλαγή στο 205 έλαβε χώρα το καλοκαίρι του 1988, όταν έγινε ένας μικρός επανασχεδιασμός στο ταμπλό. Εξωτερικά, τον Ιούλιο του 1990, για τη σεζόν (model year) του 1991, έγινε ένα μικρό λίφτινγκ, με εμφανέστερη διαφορά αυτή στα πίσω φώτα. Στα τέλη του έτους 1990, το 205 απέκτησε και στάνταρ καταλύτη σε όλες τις εκδόσεις του, προκειμένου να εκπληρώσει τις νέες προδιαγραφές καυσαερίων που καθιερώθηκαν υποχρεωτικά στην Ευρωπαϊκή Ένωση από το 1992.

## Αντικατάσταση του 205

Η παραγωγή του Peugeot 205 έληξε οριστικά τον Δεκέμβριο του 1998, μολονότι στις περισσότερες χώρες της Ευρώπης είχε σταματήσει να εξάγεται ήδη από το 1996 και τα τελευταία αντίτυπα πουλήθηκαν κυρίως στη Γαλλία. Αν και είχε αντικατασταθεί εν μέρει από το λίγο μικρότερο Peugeot 106, που μπήκε στην παραγωγή και κυκλοφόρησε τον Σεπτέμβριο του 1991, ο οριστικός διάδοχος του 205 ξεκίνησε να κατασκευάζεται τον Μάιο του 1998 και ήταν το Peugeot 206, που κυκλοφόρησε για πρώτη φορά τον Σεπτέμβριο του 1998. Μάλιστα το 206 γνώρισε ακόμα μεγαλύτερη εμπορική επιτυχία από τον προκάτοχό του και είναι εντυπωσιακό ότι η συνολική παραγωγή του παγκοσμίως έφτασε τα 10 εκατομμύρια αντίτυπα το 2017, αν και ειδικότερα η παραγωγή του στη Γαλλία είχε λήξει ήδη τον Δεκέμβριο του 2012. Γενικότερα, επίσης, το 206 κατέχει και τον τίτλο του δημοφιλέστερου μοντέλου της Peugeot όλων των εποχών, ενώ πέτυχε και εντυπωσιακή μακροβιότητα, καθώς η παραγωγή του σε παγκόσμια κλίμα έληξε οριστικά μόλις το 2023, μετά από 25 χρόνια ζωής, όταν σταμάτησε να κατασκευάζεται στο Ιράν, την τελευταία χώρα που ακόμα παραγόταν.

## Αναφορές


## Βιβλιογραφία
* Legg, A. K.; Mead, John S. (1996), Peugeot 205: Service and Repair Manual, Sparkford, Nr Yeovil, Somerset, UK: Haynes Publishing, ISBN 1-85960-189-8.
* Alexander Burden: Peugeot 205: 1983–1998 (Schrader-Typen-Chronik), Motorbuch-Verlag, 2008, ISBN 978-3-613-03054-1.
* Jean Todt: 205 – Geschichte einer Herausforderung, Motorbuch-Verlag, Stuttgart 1985, ISBN 2-08-201818-0 (Anmerkung: Geschichte des Peugeot 205 im Rallyesport).

## Εξωτερικοί σύνδεσμοι

* Συγκριτική δοκιμή των Citroen AX 1.4 Axion και Peugeot 205 1.4 Color Line (4Τροχοί - Μάιος 1992)
* Δοκιμή του Peugeot 205 CJ Cabrio (4Τροχοί - Ιούλιος 1992)
* Γνωριμία με το Peugeot 205 Rallye Group A (4Τροχοί - Φεβρουάριος 1993)
* Αγωνιστική γνωριμία με τα Peugeot 106 Rally και 205 Rally (4Τροχοί - Φεβρουάριος 1998)

Κατηγορία:Μοντέλα Peugeot
Κατηγορία:Αυτοκίνητα πόλης
Κατηγορία:Γαλλικά αυτοκίνητα
Κατηγορία:Αυτοκίνητα ράλλυ